# Tom Hardy

| Tom Hardy |
| --- |
| glumac, scenarist, producent |
| Hardy na premijeri filma *The Drop* 2014. |
| Biografske informacije |
| Rođenje | Edward Thomas Hardy 15. septembra 1977.  (1977-09-15) Hammersmith, London, Engleska |
| Supružnik | Sarah Ward (v. 1999 ﻿–﻿  r. 2004) Charlotte Riley (v. 2014) |
| Partner | Rachael Speed (2004–2009) |
| Djeca | 2 |
| Profesionalne informacije |
| Zanimanje | glumac, scenarist, producent |
| Opus |
| Djelatni period | 2001– |
| Znamenite uloge |
| Bane u *Dark Knight Rises* Max Rockatansky u *Mad Max: Fury Road* |

**Tom Hardi** (engleski: *Tom Hardy*; rođen 15. septembra 1977. u Londonu) engleski je glumac.

Nakon filmskog debija u ratnoj drami *Pad crnog jastreba* iz 2001. Hardi je igrao glavnog negativca u naučnofantastičnom filmu *Zvezdane staze: Nemezis*, a potom je tumačio sporedne uloge u nizu filmova pretežno britanske produkcije. Do značajnog napretka u njegovoj karijeri došlo je 2008. godine kada je nastupio u filmovima *Rokenrola* Gaja Ričija i *Bronson* Nikolasa Vindinga Refna, koji mu je doneo Britansku nezavisnu filmsku nagradu za najboljeg glumca u glavnoj ulozi. Svojom izvedbom u filmu *Rokenrola* uspeo je da privuče pažnju reditelja Kristofera Nolana koji mu je ubrzo ponudio ulogu u blokbasteru *Početak*, zahvaljujući kome je Hardi stekao popularnost među širom publikom. Za svoj rad u dotadašnjoj karijeri 2011. godine osvojio je nagradu BAFTA za buduću zvezdu.

Hardi je zatim nastupio u filmovima *Krpar, krojač, soldat, špijun*, *Ratnik* i *Bez zakona* koji su naišli na pozitivan prijem kod kritičara. Godine 2012. ponovo je sarađivao sa Nolanom, na filmu *Uspon mračnog viteza* u kome je igrao glavnog negativca Bejna. Nakon toga okrenuo se manje komercijalnim projektima, pa je tako 2013. nastupio u britanskoj drami *Opasan poziv*, a 2014. u kriminalističkom filmu *Prljava isporuka*, koje je kritika dobro prihvatila. Godine 2015. nastupiće u pet filmova: *Dete 44*, *Pobesneli Maks 4: Autoput besa*, *Londonski put*, *Legenda* i *Povratnik*.

Značajnije uloge na televiziji Hardi je igrao u serijama *Braća po oružju* (2001), *Kraljica devica* (2005), *Orkanski visovi* (2009) i *Piki Blajnders* (2014), kao i u TV filmu *Stjuart: Život unatraške* (2007) koji mu je doneo nominaciju za nagradu BAFTA za najboljeg televizijskog glumca. Kao pozorišni glumac nastupao je kako u Ujedinjenom Kraljevstvu, tako i u SAD-u. Godine 2003. za ulogu u predstavi *U Arabiji, svi bismo bili kraljevi* osvojio je Pozorišnu nagradu Ivning standard, a bio je nominovan i za Nagradu Lorens Olivije za najboljeg novajliju. Godine 2007. nastupio je u komediji *Čovek lepih manira*, a 2010. njegova izvedba u predstavi *Duga crvena staza* u režiji Filipa Simora Hofmana naišla je na pozitivne reakcije kritičara.

## Privatni život

Hardi je od 1999. do 2004. godine bio u braku sa Sarom Vord. Ima jednog sina sa bivšom devojkom Rejčel Spid - Luisa Tomasa koji je rođen 8. aprila 2008. Tokom te godine započeo je vezu sa glumicom Šarlot Rajli koji je upoznao na snimanju mini-serije *Preuzimanje* i TV filma *Orkanski visovi*. Verili su se 2010. godine, a u bračnu zajednicu stupili su u aprilu 2014. godine.

Hardi je veliki ljubitelj pasa i izjavio je da tokom snimanja dosta vremena provodi ili sa svojim ljubimcima, ili sa drugim psima koji se nalaze na filmskom setu. Njegov ljubimac Maks koga je imao od adolescentskog perioda umro je dok je Hardi snimao film *Pobesneli Maks: Autoput besa* u kome igra protagonistu po kome je pas dobio ime. Tokom snimanja filma *Bez zakona* Hardi je sa koleginicom Džesikom Častejn pronašao psa lutalicu, koga je kasnije usvojio i zajedno sa njim pojavio se u PETA-inoj kampanji koja promoviše usvajanje kućnih ljubimaca iz azila.

Nakon što je u filmu *Rokenrola* iz 2008. igrao homoseksualca, jedan magazin mu je postavio pitanje da li je ikada imao seksualne odnose sa muškarcem, na šta je on odgovorio potvrdno, ali je dodao da ga eksperementisanje više ne zanima sada kada je već u tridesetim godinama. Tokom svojih ranih i srednjih dvadesetih Hardi je imao problema sa alkoholom i drogama, ali je čist od 2003. godine kada je bio na odvikavanju. Godine 2010. postao je ambasador humanitarne organizacije *The Prince’s Trust* koja pomaže mladim ljudima u nepovoljnom položaju i tom prilikom izjavio da mu je veoma važno da im bude pružena druga šansa da promene svoj život, kao što je bila pružena i njemu.

## Filmografija

|  |
| --- |
| **Filmovi** |
| Godina | Srpski naziv | Izvorni naziv | Uloga | Napomene
 |
| 2001. | Pad crnog jastreba | *Black Hawk Down* | Lans Tumbli |  |
| 2002. | Zvezdane staze: Nemezis | *Star Trek: Nemesis* | Šinzon | nominacija - Nagrada Saturn za najbolju sporednu mušku ulogu (film)
 |
| 2003. | Dezerter | *Deserter* | Paskal Djupond |  |
| 2003. | Dan obračuna | *The Reckoning* | Stro |  |
| 2003. | Tačka na I | *dot the i* | Tom |  |
| 2003. | LD 50 Smrtonosna doza | *LD 50 Lethal Dose* | Met |  |
| 2004. | U vrtlogu zločina | *Layer Cake* | Klarki |  |
| 2006. | A za Andromedu | *A for Andromeda* | Džon Fleming |  |
| 2006. | Minotaur | *Minotaur* | Teo |  |
| 2006. | Marija Antoneta | *Marie Antoinette* | Ramon |  |
| 2006. | Scene seksualne prirode | *Scenes of a Sexual Nature* | Noel |  |
| 2007. | Poplava | *Flood* | Zak |  |
| 2007. | Računica smrti | *WΔZ* | Pjer Džekson |  |
| 2007. | Nasleđe | *The Inheritance* | otac | kratki film
 |
| 2008. | Iznenadni udarac | *Sucker Punch* | Roders |  |
| 2008. | Rokenrola | *RocknRolla* | zgodni Bob |  |
| 2008. | Bronson | *Bronson* | Čarls Bronson/Majkl Piterson | Britanska nezavisna filmska nagrada za najboljeg glumca u glavnoj ulozi
 |
| 2009. | Prisni prijatelji | *Thick as Thieves* | Majkls |  |
| 2010. | Početak | *Inception* | Ejms | BAFTA za buduću zvezdu
nominacija - Nagrada Saturn za najbolju sporednu mušku ulogu (film)

 |
| 2011. | Krpar, krojač, soldat, špijun | *Tinker Tailor Soldier Spy* | Riki Tar | nominacija - Britanska nezavisna filmska nagrada za najboljeg glumca u sporednoj ulozi
 |
| 2011. | Ratnik | *Warrior* | Tomi Konlon | nominacija - Nagrada Satelit za najboljeg glumca u glavnoj ulozi nominacija - MTV filmska nagrada za najbolju tuču (sa Džoelom Edžertonom)
 |
| 2012. | Ovo znači rat | *This Means War* | Tak Hansen |  |
| 2012. | Bez zakona | *Lawless* | Forest Bondjurant |  |
| 2012. | Uspon mračnog viteza | *The Dark Knight Rise* | Bejn | nominacija - MTV filmska nagrada za najboljeg negativca nominacija - MTV filmska nagrada za najbolju tuču (sa Kristijanom Bejlom)
 |
| 2013. | Opasan poziv | *Locke* | Ajvan Lok | nominacija - Britanska nezavisna filmska nagrada za najboljeg glumca u glavnoj ulozi
 |
| 2014. | Prljava isporuka | *The Drop* | Bob Saginovski |  |
| 2015. | Dete 44 | *Child 44* | Leo Deminov |  |
| 2015. | Pobesneli Maks 4: Autoput besa | *Mad Max: Fury Road* | Maks Rokatanski |  |
| 2015. | Londonski put | *London Road* | Mark |  |
| 2015. | Legenda | *Legend* | Ronald Krej/Redžinald Krej |  |
| 2015. | Povratnik | *The Revenant* | Džon Ficdžerald |  |
| **Televizijske serije** |
| 2001. | Braća po oružju | *Band of Brothers* | Džon Janovek | 2 epizode
 |
| 2005. | Koldic | *Colditz* | Džek Rouz | 2 epizode
 |
| 2005. | Gideonova ćerka | *Gideon's Daughter* | Endru | TV film
 |
| 2005. | Kraljica devica | *The Virgin Queen* | Robert Dadli | 4 epizode
 |
| 2006. | Svini Tod | *Sweeney Todd* | Metju | TV film
 |
| 2007. | Rt gneva | *Cape Wrath* | Džek Doneli | 5 epizoda; *Meadowlands* u SAD-u
 |
| 2007. | Oliver Tvist | *Oliver Twist* | Bil Sajks | 5 epizoda
 |
| 2007. | Stjuart: Život unatraške | *Stuart: A Life Backwards* | Stjuart Šorter | TV film
 |
| 2009. | Orkanski visovi | *Wuthering Heights* | Hitklif | TV serija
 |
| 2009. | Preuzimanje | *The Take* | Fredi | 4 epizode
 |
| 2014. | Piki Blajnders | *Peaky Blinders* | Alfi Solomons | 5 epizoda
 |
| **Pozorišne predstave** |
| 2003. | U Arabiji, svi bismo bili kraljevi | *In Arabia We'd All Be Kings* | Skenk | Pozorište Hampsted
 |
| 2003. | Krv | *Blood* | Luka | Pozorište Rojal Kort
 |
| 2007. | Čovek lepih manira | *The Man of Mode* | Dorimant | Kraljevski nacionalni teatar
 |
| 2010. | Duga crvena staza | *The Long Red Road* | Semi | Pozorište Gudman
 |

## Izvori

## Vanjske veze

* Tom Hardy na sajtu IMDb
* Tom Hardy na Filmskoj bazi podataka TCM (`en`)
* Tom Hardy na Allmovieu